Etsy
Etsy on Ameerika e-kaubanduse ettevõte, mis pakub platvormi käsitöö või vintage esemete ning käsitöötarvete müüjatele. Toodete hulka kuuluvad nii ehted, kotid, riided, kodusisustus, religioossed esemed, mööbel, mänguasjad, kunst kui ka käsitöötarbed. Vintage märkega esemed peavad olema vähemalt 20 aastat vanad. Veebileht järgib oma tegutsemisel käsitöölaatade traditsiooni, pakkudes müüjatele personaalset müügikohta, kus müüdavatele kaupadele tuleb juurde platvormi tasu, mis on iga eseme kohta 0,20 USA dollarit. Alates 2013. aastast lubab Etsy müüa oma lehel ka masstoodangut. 2023. aastal oli Etsys müügil üle 100 miljoni eseme ning see ühendas rohkem kui 9 miljonit müüjat 96 miljoni ostjaga. 2023. aasta lõpuks oli Etsys 2420 töötajat. 2023. aastal oli Etsy kogumüük ehk brutokaubamüük (GMS) platvormil 13,2 miljardit dollarit. 2023. aastal oli Etsy käive 2,75 miljardit dollarit ning ettevõtte deklareeris 308 miljoni dollari suuruse tegevuskasumi. Platvorm teenib tulu peamiselt kolmest allikast: müügitulust, mis hõlmab 6,5%-list tasu igalt müügilt, müügitasust, mis on iga eseme pealt 20 senti ning müüjatele pakutavatest teenustest nagu näiteks toodete reklaam, maksetöötlus ja läbi platvormi ostetud kaubasaadetiste etiketid.